Imtella' Jannar 11, 2021 - Aġġornata 11 Ta' Jannar, 2021 8:21pm L-Ispeaker tal-Parlament Anġlu Farrugia qal li l-unika sanzjoni li seta' jingħata l-ex Prim Ministru Joseph Muscat wara li l-Kummissarju għall-Istandards fil-ħajja pubblika George Hyzler sabu ħati ta' ksur ta' etika fl-għoti ta' konsulenza lill-ex ministru għat-turiżmu Konrad Mizzi fl-2019 kienet dik ta' ċanfira jew twiddiba li qal tista' tingħata biss mill-qorti. Huwa qal dan f'ruling li taha fis-seduta parlamentari tat-Tnejn u kkwota minn deċiżjoni tal-Qorti kostituzzjonali li twiddiba tammonta għal piena kriminali u setgħet tingħata biss mill-Qorti u mhux mill-Kamra tad-Deputati. Huwa żied jgħid li l-kumitat parlamentari dwar l-istandards fil-ħajja pubblika huwa regolat bil-liġi li waqqfitu u għalhekk f'dan ir-rigward ma japplikawx l-ordnijiet permanenti tal-Kamra. L-Ispeaker Farrugia qal li wieħed irid iqis li Muscat m'għadux membru tal-Parlament u huwa ċittadin privat. Għalhekk qal li f'dan il-każ twiddiba tista' tingħata biss minn qorti. F'reazzjoni l-għaqda Repubblika qalet li tqis ir-ruling tal-Ispeaker bħala insult lid-demokrazija parlamentari li tnaqqar mid-dritt taċ-ċittadini għall-imġiba xierqa u korretta mill-Membri Parlamentari. Qalet li tibqa' ssostni li l-politiċi u l-persuni fil-ħajja pubblika għandhom jagħtu kont ta' għemilhom anke wara li jispiċċaw.